Man sterf vier jaar na kleinhoewe-aanvalBraam Blignaut in die hospitaal. “My kind wou so graag lewe. Hy wou so graag sy seuns sien grootword het.” Só het ŉ emosionele Gerda Herbst gesê nadat haar seun, Braam Blignaut (38), Saterdag oorlede is, net meer as vier jaar nadat hy tydens ŉ kleinhoewe-aanval geskiet en verlam gelaat is. “Ek het so baie vir my kind gebid, gebid dat hy gesond sal word. My brein wil nog nie aanvaar dat hy weg is nie, maar ek weet hy is nou sonder pyn.” Blignaut, ŉ pa van vier seuns, het na die aanval gereeld met sy gesondheid gesukkel. Hy het verskeie kere erge drukwonde opgedoen en is later met osteomiëlitis, infeksie van die been en beenmurg, gediagnoseer. Dit het daartoe gelei dat albei sy bene geamputeer is – eers sy regterbeen twee jaar gelede en in Junie vanjaar sy linkerbeen. “Hy het na sy linkerbeen geamputeer is, gedink sy probleme is verby, maar dit was nie.” Volgens Herbst het haar seun die afgelope ruk ŉ hoë koors gehad en ŉ abses ontwikkel. Hy het ook infeksie gehad en die osteomiëlitis het sy pelvis begin beïnvloed. “Hy is op morfien gesit, want hy was in geweldige pyn.” Herbst was Donderdag by haar seun in die hospitaal. “Hy het regop gesit en met my gesels. Ek het die dag voor dit eers uitgevind my seun is besig om dood te gaan. En toe kry ek [Saterdagoggend] die oproep van my skoondogter: ‘Mammie, Braam is weg’.” Dit word in die stadium vermoed dat Blignaut se niere ingegee het, maar daar word nog op die uitslag van die nadoodse ondersoek gewag. Blignaut, sy vrou, Izulda, en hul vier seuns is op 10 Julie 2015 op ŉ kleinhoewe in die Buffelsfontein-omgewing buite Rustenburg in Noordwes deur twee gewapende aanvallers oorval. Blignaut is drie keer in sy bolyf geskiet en was sedertdien heeltemal verlam in sy onderlyf. Die gesin het hierna na ŉ huis in Rustenburg getrek. Blignaut het sy werk as mynvoorman verloor en hy en sy gesin is in finansiële probleme gedompel. Hy het ook nie ŉ mediese fonds gehad nie en was van skenkings afhanklik. “My kind het na die aanval nader aan God begin lewe. Ek weet hy is in die Hemel.” Blignaut word Vrydag om 12:00 uit die Gereformeerde Kerk Rustenburg-Wes begrawe.